text: Løslades men sigtes fortsat for påsat brand
  15 januar 2011 kl. 12.02
  Syd- og Sønderjyllands Politi har løsladt den mand, som sættes i forbindelse med en række påsatte brande i kolonihaver i Aaabenraa. Sigtelsen mod ham bliver dog opretholdt.
  Manden kom i politiets søgelys i forbindelse med branden natten til torsdag, den sjette brand i løbet af et par måneder.
  Anholdelsen skete fredag kort før midnat, umiddelbart efter, at politi og brandvæsen var kaldt til brandstedet på Bøndervej, den syvende brand i området siden november.
  
  Vanskelig afhøring
  Politiet har ifølge en pressemeddelelse vurderet, at der ikke er beviser nok til en fængsling, men opretholder dog sigtelsen.
  Der har tilsyneladende været tale om vanskelige afhøringer, som ikke har bragt politiet entydigt tættere på en endelig opklaring.
  Det har ikke været muligt for TV SYD at få oplyst, hvor gammel den anholdte person er, eller om han er fra lokalområdet.
  
  Afviser ethvert kendskab
  Her til aften fortæller vicepolitiinspektør Knud Reinholdt til TV SYD, at den sigtede afviser ethvert kendskab til de påsatte brande.
  Dermed er politiet ikke kommet et muligt motiv nærmere, men fortsætter efterforskningen de næste dage.
  